אורן שחור

ביוגרפיה

שחור הוא בוגר המכללה לביטחון לאומי, בוגר פו"מ ארוך במכללה הבין זרועית לפיקוד ומטה, בעל תואר  ראשון בהיסטוריה כללית  באוניברסיטת תל אביב ולימודי תואר שני ביחסים בינלאומיים באוניברסיטת חיפה.

שירותו הצבאי

שחור התגייס לצה"ל בשנת 1964 ומילא  שורה ארוכה של תפקידים בכירים בצה"ל, במודיעין הקרבי ובאגף המודיעין. בין השאר היה קצין המודיעין של פיקוד דרום ואת רוב  תפקידי השדה מילא בגזרה הדרומית וברמת הגולן. אורן השתתף במלחמת ששת הימים  ובמלחמת ההתשה בצפון בשנות השבעים, שם אף נפצע במהלך הקרבות. נטל חלק במלחמת יום הכיפורים, בתעלת סואץ וברמת הגולן, וכן נטל חלק במלחמת "שלום הגליל".
 בין השנים 1982-1986 מילא האלוף שחור תפקידים מרכזיים בחטיבת המחקר באמ"ן, שם היה, בין השאר, אחראי למחקר הצבאי  והמדיני של סוריה, לבנון ועיראק, וכיהן כסגן ר' אמ"ן למבצעים באגף המודיעין.
במאי 1986 קיבל דרגת תת-אלוף  ומינוי לתפקיד מפקד יחידת הקישור לכוחות זרים. בתוקף תפקידו זה שימש גם כיו"ר הוועדה המשותפת לישראל ומצרים וכן שימש כנציג מערכת הביטחון בכל הקשור למשא ומתן ולבוררות הבינלאומית בסוגיית טאבה. במסגרת תפקידו זה סיכם וחתם על הנספח הביטחוני של הבוררות בטאבה.
באוגוסט 1988 התמנה לתפקיד קצין מודיעין ראשי, תפקיד בו כיהן כשלוש וחצי שנים. במהלך תפקידו זה פיקד אורן על החיל בזמן "מלחמת המפרץ", ארגן מחדש את חיל המודיעין והפך אותו ל"משק סגור" עתיר משאבים, טכנולוגיות ואנשים, במתכונת של "מיני זרוע".  
החל מאפריל 1992 כיהן בתפקיד הסגן הצבאי למבקר מערכת הביטחון. בתפקיד זה היה אחראי על תיאום ועריכת הביקורת הצבאית במערכת הביטחון.
בפברואר 1995 הועלה לדרגת אלוף ומונה על ידי שר הביטחון וראש-הממשלה דאז, יצחק רבין ז"ל, והרמטכ"ל דאז, רא"ל אמנון ליפקין-שחק, למתאם פעולות הממשלה ביהודה שומרון וחבל עזה. במסגרת תפקידו זה ארגן מחדש את המנהל האזרחי ומינהלות התיאום ביהודה, שומרון וחבל עזה, במתכונת התייעלות וצמצום תקנים משמעותי. 
במהלך תפקידו זה נתמנה  לראש הוועדה האזרחית במשא-ומתן להסכם הביניים מול הפלסטינים. שחור היה אחראי לניהול ולסיכום המשא-ומתן, ולגיבוש ארבעה הסכמים הקשורים להסדר הביניים (הסכם להעברת "שמונה סמכויות אזרחיות", סיכום הנספח האזרחי של הסכם הביניים, ההסכם המקדים ביחס לשדה תעופה דהניה וההסכם האזרחי ביחס לחברון). כל זאת בנוסף לשותפותו בצוות המצומצם והבכיר, שעסק במכלול המגעים מול הפלסטינים.
במסגרת תפקידו היה האלוף שחור אחראי גם על ניהול החיים הכלכליים השוטפים של הפלסטינים ביהודה שומרון וחבל עזה. הוא ניהל משא-ומתן מול הפלסטינים ומול גורמים בינלאומיים בכל הקשור לפרויקטים כלכליים רחבי היקף וארוכי טווח, כגון הכביש העילי המחבר בין עזה לאזור יהודה ושומרון, אזורי תעשייה, נמל ימי, שדה תעופה ועוד.  
בפברואר 1997 סיים אורן את תפקידו כמתאם פעולות הממשלה בשטחים וביוני 1997 השתחרר מצה"ל בדרגת אלוף, לאחר 33 שנות שרות.

עסקים פרטיים ופעילות ציבורית

אורן שחור שימש מ-1999 ועד יוני 2000 כיו"ר מועצת המנהלים של קבוצת  C.S.I  אחזקות, קבוצת חברות פרטיות בתחומי הייעוץ הביטחוני. כמו כן, שימש עד אוקטובר 2000 כדירקטור ב"קו-אופ הריבוע הכחול" ובדצמבר 1999 אושר כיו"ר דירקטוריון של "הרבוע הכחול נכסים והשקעות, שם שימש כיו"ר עד אוקטובר 2000. .במאי 2000 מונה כחבר במועצת המנהלים של "עמידר", החברה הלאומית לשיכון בישראל, ובאוגוסט 2000 מונה  ליו"ר מועצת המנהלים של "עמידר". במאי 2003 סיים קדנציה של 3 שנים ב"עמידר", כאשר במהלך רוב התקופה שימש גם כמנכ"ל עמידר, לאחר שהשלים  הסכם עם הממשלה, ראשון מסוגו מאז שנת 1958, אשר הפך את חברת  "עמידר"  מחברה גירעונית לחברה שמתפקדת על פי עקרונות "קוסט פלוס", עם היתר ליזום רכישה ובניה סוציאלית ולהרחבת הדיור הציבורי. כמו כן, במהלך  תקופתו שופרו יחסי  העבודה עם העובדים, וזאת תוך הליכי התייעלות משמעותיים. 
בדצמבר 2002 מונה כחבר במועצת המנהלים  של "טמבור" ובפברואר 2003 מונה כחבר מועצת המנהלים ב "טמבור אקולוגיה". הוא סיים תפקידיו אלו על פי בקשתו במהלך 2004. בין השנים 2011 - 2017 היה בחבר המנהלים ויו"ר ועדת הביקורת של חברת "דור" כימיקלים.
ביולי 2003 מונה אורן על ידי שר האוצר דאז בנימין נתניהו כנשיא ויו"ר קצא"א (קו צינור הנפט אילת אשקלון), תפקיד בו שימש עד יולי 2008. במהלך תקופה זו שימש גם כיו"ר דוראד, תחנת כוח המונעת על ידי גז, אשר הוא יזם את הקמתה.
בדצמבר 1999 נבחר אורן שחור על ידי האספה הכללית ה-41 של איגוד לשכות המסחר בישראל  כחבר נשיאות ומשמש עד היום כסגן-נשיא האיגוד, כחבר נשיאות, כחבר ההנהלה המצומצמת ויו"ר ועדת העבודה של איגוד לשכות המסחר. החל מספטמבר 2003 משמש נשיא ICC ISRAEL, לשכת המסחר הבינלאומית, ובעבר כיהן כחבר מועצת המנהלים העולמית  של ICC במשך כשתי קדנציות. אורן מכהן כיום כסגן יושב-ראש לשכת המסחר דרך המשי בסין, אשר הוקמה בהונג-קונג בשנת 2015  וחברות בה כ-60 מדינות מרחבי העולם.
יחד עם ד"ר חיים משגב, הנחה אורן שחור את תוכנית הטלוויזיה "אש צולבת" ואת תוכנית הרדיו "שחור ולבן". עיקר התוכניות היה עימות בין משגב, המוגדר כבעל דעות ימניות, לשחור, אשר ייצג בתוכנית את הצד השמאלי של המפה הפוליטית.  
אורן מכהן בחבר הנאמנים של אוניברסיטת אריאל בשומרון (משנת 2006), בחבר הנאמנים הישראלי של הדסה אינטרנשיונל (משנת 2015) וכחבר הוועד המנהל של המוסד לבוררות עסקית מייסודו של איגוד לשכות המסחר. בין השנים 2004 - 2014 כיהן אורן כנציג ציבור בבית הדין הארצי לעבודה.  
באוקטובר 2008, כחודש בלבד לפני מועד הבחירות, החל שחור בהתמודדות על ראשות עיריית תל אביב-יפו. אורן זכה בכאחד-עשר אחוזים מקולות הבוחרים, המייצגים כ-20,000 מצביעים בקירוב.

לקריאה נוספת

ד"ר חיים משגב, "אורן שחור - מחוץ לקופסה"; הוצאת קונטנטו נאו, 274 עמ', 2018.